b'\n_START_ARTICLE_\nMatja\xc5\xbe Pikalo\n_START_SECTION_\n\xc5\xbdivljenje in delo\n_START_PARAGRAPH_\nMatja\xc5\xbe Pikalo je pesnik in pisatelj, igralec, glasbenik in vsestranski umetnik. Rodil se je leta 1963 v Slovenj Gradcu, zdaj pa \xc5\xbeivi in ustvarja v Ljubljani. Maturiral je na gimnaziji na Ravnah. \xc5\xa0e pred maturo je delal na Radiu Slovenj Gradec. Med \xc5\xa1tudijem na Filozofski fakulteti je opravljal delo na Radiu \xc5\xa0tudent. Leta 1988 je diplomiral iz etnologije in sociologije kulture. Istega leta je tudi objavil svojo prvo pesem Mladih potih v Mladini. Objavljal je tudi v revijah: Razgledi, Nova revija, Literatura, Dialogi, Apokalipsa, Dnevnik, Odsevanja, Mentor, M\xe2\x80\x99zin, Pil, Ampak, Medijska pre\xc5\xbea, Otrok in dru\xc5\xbeina, Otrok in knjiga, Primorski dnevnik, Sodobnost._NEWLINE_Objavljal je tudi v nekaterih tujih revijah, predvsem v Italiji in na Mad\xc5\xbearskem._NEWLINE_Leta 1990 je na prvih svobodnih volitvah kandidiral za predsednika. V istem letu se je vpisal na podiplomski \xc5\xa1tudij etnologije na VIII. Pari\xc5\xa1ki univerzi._NEWLINE_V letih od 1992 do 1998 je nastopil v nekaj filmih (Vse je pod kontrolo, Zdravljica, Stereotip), televizijskih dramah (Nestrpnost, Predsednik, Operacija Cartier), video produkcijah (No More Heroes Any More), televizijskih oglasih, televizijskih serijah in gledali\xc5\xa1kih predstavah (\xc5\xa0krat Tuki\xe2\x80\x93tam, Pozabljene pravljice na\xc5\xa1ih babic, Bisergora, Trgovci z novci, Cirkus Butale, La\xc5\xbenivi Kljukec ...)._NEWLINE_V tem obdobju je za\xc4\x8del bolj aktivno delovati tudi kot glasbenik, saj je s svojo skupino Autodaf\xc3\xa9 za\xc4\x8del predstavljati svojo poezijo. Matja\xc5\xbe Pikalo v skupini igra harmoniko. Preostala \xc4\x8dlana skupine sta Jaka Hawlina (trobenta, bariton, vokal) in Andrej Hawlina (violina, ropotulje, bas), pridru\xc5\xbeeni \xc4\x8dlani skupine pa so Luka Ropret (kitara, vokal), Davor Herceg (klavir, harmonika) in Petra Pikalo (bongosi, vokal). Njihov repertoar obsega vse od Pikalove poezije do zimzelenih pesmi. Njihova prva zgo\xc5\xa1\xc4\x8denka  Le voyage imaginaire (Nami\xc5\xa1ljeno potovanje) je do\xc5\xbeivela uspeh in je bila uvr\xc5\xa1\xc4\x8dena med pet najbolj\xc5\xa1ih glasbenih izdelkov leta 1998._NEWLINE_Matja\xc5\xbe Pikalo je poro\xc4\x8den s Petro Poga\xc4\x8dnik; imata sina Dana in h\xc4\x8der Belo. Matja\xc5\xbe se je po rojstvu h\xc4\x8dere za kraj\xc5\xa1i \xc4\x8das zaposlil kot vzgojitelj v vrtcu. Opravljal je tudi delo urednika pri Novi reviji. Je tudi \xc4\x8dlan Dru\xc5\xa1tva slovenskih pisateljev._NEWLINE_Umetnik je tudi dejaven \xc5\xa1portnik, udele\xc5\xbeil se je svetovnega nogometnega prvenstva v nogometu v Koreji in postal kapetan slovenske literarne nogometne reprezentance. Leta 2001 je tudi preplaval razdaljo med otokoma Olibom in Silbo.\n_START_SECTION_\nPrimer Modri e\n_START_PARAGRAPH_\nMatja\xc5\xbe Pikalo je bil leta 1999 obsojen na visoko denarno kazen, ker se je neka oseba prepoznala v romanu Modri e. Leta 2005 je bila umetnikova prito\xc5\xbeba uspe\xc5\xa1na (sodi\xc5\xa1\xc4\x8de je ugotovilo kr\xc5\xa1enje svobode umetni\xc5\xa1kega izra\xc5\xbeanja) in primer Modri e je \xc5\xa1el na ponovno sojenje. Leto kasneje se je primer zaklju\xc4\x8dil sporazumno, vendar avtor ni zahteval vrnitve pla\xc4\x8dane od\xc5\xa1kodnine._NEWLINE_Roman je bil v letu 2000/2001 tema druge stopnje tekmovanja za Cankarjevo priznanje.'